C 421/36
EL
Επίσημη Εφημερίδα της Ευρωπαϊκής Ένωσης
4.11.2022
ΠΑΡΑΡΤΗΜΑ 1
Συνέργειες με τις αποστολές της ΕΕ Αποστολή της ΕΕ για την προσαρμογή στην κλιματική αλλαγή Σκοπός της αποστολής «Προσαρμογή στην κλιματική αλλαγή» είναι η στήριξη τουλάχιστον 150 ευρωπαϊκών περιφερειών, τοπικών αρχών και κοινοτήτων στις προσπάθειές τους για την επίτευξη ανθεκτικότητας στην κλιματική αλλαγή έως το 2030.
Θα παράσχει γενική στήριξη στις περιφέρειες, τις τοπικές αρχές και τις κοινότητες, ώστε να τις βοηθήσει να κατανοήσουν καλύτερα, να προετοιμαστούν και να διαχειριστούν τους κινδύνους και τις ευκαιρίες που συνδέονται με το κλίμα, να επιταχύνουν τον μετασχηματισμό τους προς την ανθεκτικότητα στην κλιματική αλλαγή και να υλοποιήσουν τουλάχιστον 75 μεγάλης κλίμακας επιδείξεις προσαρμογής στην κλιματική αλλαγή στην πράξη.
Η συμμετοχή των κρατών μελών, των περιφερειών και των τοπικών αρχών θα διαδραματίσει κρίσιμο ρόλο στην υλοποίηση αυτής της αποστολής, διότι αποτελούν βασικούς παράγοντες αλλαγής.
Μπορούν επίσης να αναπτύξουν νέες τεχνολογίες, να πειραματιστούν με καινοτόμες λύσεις που ανταποκρίνονται στις τοπικές ανάγκες και να βοηθήσουν διάφορα ενδιαφερόμενα μέρη να επιτύχουν ανθεκτικότητα στην κλιματική αλλαγή.
Οι στόχοι της αποστολής συνάδουν με τους στόχους πολιτικής του ΕΤΠΑ (1) για μια πιο ανταγωνιστική και εξυπνότερη Ευρώπη μέσω της προώθησης του καινοτόμου και έξυπνου οικονομικού μετασχηματισμού και της περιφερειακής συνδεσιμότητας ΤΠΕ.
Η αποστολή αυτή συμβάλλει επίσης στον στόχο πολιτικής για μια πιο πράσινη και ανθεκτική Ευρώπη με χαμηλές εκπομπές διοξειδίου του άνθρακα προς μια οικονομία μηδενικών εκπομπών διοξειδίου του άνθρακα, μέσω της προώθησης της δίκαιης μετάβασης σε καθαρές μορφές ενέργειας, των πράσινων και γαλάζιων επενδύσεων, της κυκλικής οικονομίας, του μετριασμού της κλιματικής αλλαγής και της προσαρμογής στην κλιματική αλλαγή, της πρόληψης και της διαχείρισης των κινδύνων, και της βιώσιμης αστικής κινητικότητας.
Χρηματοδότηση στο πλαίσιο των εν λόγω προτεραιοτήτων θα μπορούσε, για παράδειγμα, να κινητοποιηθεί για την επέκταση των λύσεων προσαρμογής στην κλιματική αλλαγή, με τη χρήση συνεργειών με τη χρηματοδότηση που κινητοποιείται από το πρόγραμμα «Ορίζων Ευρώπη».
Οι περιφέρειες και οι τοπικές αρχές μπορούν επίσης να υπογράψουν τον χάρτη αποστολής, να εκφράσουν την προθυμία τους να συνεργαστούν και να συντονιστούν με άλλους υπογράφοντες, ώστε να μπορέσουν να κινητοποιήσουν πόρους και να αναπτύξουν δραστηριότητες στις αντίστοιχες επικράτειές τους, με σκοπό την επίτευξη των στόχων τους για την προσαρμογή στην κλιματική αλλαγή.
Η πλατφόρμα υλοποίησης αποστολής θα στηρίζει τις περιφέρειες και τις τοπικές αρχές, παρέχοντάς τους, για παράδειγμα, πρόσβαση σε γνώσεις και τεχνική βοήθεια.
Η χρηματοδότηση θα είναι διαθέσιμη μέσω των προγραμμάτων εργασιών του προγράμματος «Ορίζων Ευρώπη» για έργα Ε&Κ στον τομέα της προσαρμογής στην κλιματική αλλαγή, τα οποία θα μπορούσαν να εκτελεστούν με την αξιοποίηση δυνητικών συνεργειών με το ΕΤΠΑ.
Αποστολή της ΕΕ για τον καρκίνο Σκοπός της αποστολής για τον καρκίνο, από κοινού με το ευρωπαϊκό σχέδιο για την καταπολέμηση του καρκίνου, είναι η βελτίωση της ζωής άνω των 3 εκατομμυρίων ανθρώπων έως το 2030, χάρη στην πρόληψη και τη θεραπεία, καθώς και παράταση και βελτίωση της ζωής των καρκινοπαθών, συμπεριλαμβανομένων των οικογενειών τους.
Αυτός ο γενικός στόχος συνάδει με τον στόχο πολιτικής του ΕΤΠΑ για μια πιο κοινωνική και χωρίς αποκλεισμούς Ευρώπη.
Η δημιουργία ψηφιακών υποδομών προβλέπεται για τη στήριξη της έρευνας και της καινοτομίας (Ε&Κ) για τον έλεγχο του καρκίνου.
Η πλατφόρμα UNCAN.eu θα συλλέγει δεδομένα διαφόρων ειδών και από διαφορετικές πηγές.
Ένα εικονικό ευρωπαϊκό ψηφιακό κέντρο καρκινοπαθών θα δίνει τη δυνατότητα στους καρκινοπαθείς και στους επιζώντες να καταθέτουν τα δεδομένα υγείας τους και να λαμβάνουν πληροφορίες.
Θα υποστηριχθούν ολοκληρωμένες υποδομές για τον καρκίνο προκειμένου να αντιμετωπιστούν οι ανισότητες όσον αφορά την πρόσβαση σε υψηλής ποιότητας αντικαρκινική θεραπεία, π.χ. με την ενίσχυση των ερευνητικών ικανοτήτων και τη δημιουργία ενός δικτύου σε όλα τα κράτη μέλη και τις περιφέρειες.
Η συμμετοχή των κρατών μελών, των περιφερειών και των τοπικών αρχών έχει καίρια σημασία για την υλοποίηση των προβλεπόμενων δράσεων, δεδομένου ότι έχουν κατεξοχήν την ευθύνη για την οργάνωση των συστημάτων υγείας τους.
Για παράδειγμα, για τη βελτίωση της πρόσβασης σε έγκαιρο προσυμπτωματικό έλεγχο ή καινοτόμες θεραπείες του καρκίνου θα απαιτηθούν σημαντικές επενδύσεις σε υποδομές, εξοπλισμό, ψηφιοποίηση, εργατικό δυναμικό στον τομέα της υγείας και νέα μοντέλα φροντίδας, συμπεριλαμβανομένων λύσεων τηλεϊατρικής για την κάλυψη ασθενών σε αγροτικές και απομακρυσμένες περιοχές.
Το ΕΤΠΑ διαδραματίζει σημαντικό ρόλο στη βελτίωση του ελέγχου του καρκίνου.
Πολλές περιφέρειες διαθέτουν στρατηγικές έξυπνης εξειδίκευσης στον τομέα της υγείας, μεταξύ άλλων και για τον καρκίνο.
Τα υφιστάμενα έργα έχουν τεράστιες δυνατότητες να συμβάλουν στην επίτευξη των στόχων της αποστολής.
Οι περιφέρειες θα ενθαρρυνθούν να εναρμονιστούν με τις προτεραιότητες της ΕΕ και να υλοποιήσουν περαιτέρω επενδύσεις στον τομέα της Ε&Κ μέσω του προσανατολισμού των προτεραιοτήτων έξυπνης εξειδίκευσης προς την καινοτομία στον τομέα του καρκίνου.
Ομοίως, το Interreg μπορεί να παράσχει στήριξη σε καρκινοπαθείς που αναζητούν υγειονομική περίθαλψη σε κάποια άλλη χώρα, μέσω της ενίσχυσης της διασυνοριακής, διακρατικής και διαπεριφερειακής συνεργασίας.
(1) Κανονισμός (ΕΕ) 2021/1058 του Ευρωπαϊκού Κοινοβουλίου και του Συμβουλίου, της 24ης Ιουνίου 2021, για το Ευρωπαϊκό Ταμείο Περιφερειακής Ανάπτυξης και το Ταμείο Συνοχής, άρθρο 3.